Hoĝsona akcipitrokukolo

La Hoĝsona akcipitrokukolo aŭ Fajfa akcipitrokukolo, Hierococcyx nisicolor, estas mezgranda membro de la familio de Kukoledoj. Ĝi troviĝas en nordorienta Barato, Birmo, suda Ĉinio kaj Sudorienta Azio.

Ĝi estas kukolo kun malhelbrunaj kapo kaj supraj partoj, kun kombino en flugiloj de fajnaj strioj brunaj kaj nigraj, dum en la malhelbruna vosto estas tre markitaj korizontalaj bendoj. La malsupraj partoj estas blankecaj, la okulringoj estas rimarkinde flavaj, kaj la beko estas tipe kukola, tio estas malsuprenkurba pinte.

La kukolo de Hodgson estas nestoparazito. La kukolido forpelas verajn loĝantojn de la parazitita nesto, tiel fariĝante la sola loĝanto. Sub normalaj cirkonstancoj, tio malpliigus la provizrapidecon, ĉar la adoptaj gepatroj vidas nur unu gapon. Por kontraŭagi tion, la kukolo de Hodgson montras gap-kolorajn haŭtpecojn sub sia flugilo por simuli pliajn gapojn; la strategio ŝajnas pliigi la provizrapidecon. Tio kontrastas al aliaj specioj de kukolo (kiel la ordinara kukolo), kiuj pliigas la rapidecon per altaj malsatkrioj por pliigi la provizrapidecon. Kvankam la haŭtmakulo ne havas buŝan formon, ĝi estas konvinka: gastigantaj gepatroj foje metas manĝaĵon en la makulon.

La akcipitrokukolo de Hodgson antaŭe estis konsiderata kiel havanta kvar subspeciojn. La Filipina akcipitrokukolo nun estas plej ofte traktata kiel aparta specio, H. pectoralis. Ankaŭ la ceteraj formoj estas nun dividitaj en tri specioj: Malajzia akcipitrokukolo (H. fugax), Hoĝsona akcipitrokukolo (H. nisicolor) kaj ruĝbruna akcipitrokukolo aŭ Norda akcipitrokukolo (H. hyperythrus).

La ordinara nomo estas omaĝo al la brita natursciencisto Brian Houghton Hodgson.

Referencoj

Kategorio:Nestoparazitoj
Kategorio:Kukoledoj
Kategorio:Orientalisa faŭno
Kategorio:Birdoj de Barato
Kategorio:Birdoj de Azio